מספר פנימי: 487997

הכנסת התשע-עשרה

**יוזמים: חברי הכנסת** **אורלי לוי אבקסיס**

**שולי מועלם-רפאלי**

**קארין אלהרר**

**משה מזרחי**

**רינה פרנקל**

**מרדכי יוגב**

**נחמן שי**

**שמעון אוחיון**

**יצחק כהן**

פ/1733/19

הצעת חוק התקשורת (בזק ושידורים) (תיקון – חובת סינון אתרים פוגעניים), התשע"ד–2013

|  |  |  |  |  |  |
| --- | --- | --- | --- | --- | --- |
| תיקון סעיף 4ט | 1. | בחוק התקשורת (בזק ושידורים), התשמ"ב–1982[[1]](#footnote-2) (להלן – החוק העיקרי), בסעיף 4ט – | | | |
|  |  | (1) בסעיף קטן (א), בהגדרה "תוכן פוגעני" – | | | |
|  |  |  | (א) בפסקה (1) – | | |
|  |  |  |  | (1) בפסקת משנה (א), במקום הסיפה החל במילים "שיש בהם" יבוא "מכל סוג;"; | |
|  |  |  |  | (2) פסקת משנה (ב) – תימחק; | |
|  |  |  |  | (3) אחרי פסקת משנה (ג), יבוא: | |
|  |  |  |  |  | "(ד) הצגת עירום;"; |
|  |  |  | (ב) אחרי פסקה (4) יבוא: | | |
|  |  |  |  | "(5) עידוד לעבריינות; | |
|  |  |  |  | (6) אכזריות ; | |
|  |  |  |  | (7) עידוד לשימוש בסמים מסוכנים;"; | |
|  |  | (2) במקום סעיפים קטנים (ב) עד (ד) יבוא: | | | |
|  |  |  | "(ב) ספק גישה לאינטרנט יספק לכל מנוייו שירות יעיל לסינון של אתרים פוגעניים ותכנים פוגעניים באינטרנט, בשים לב למקובל בתחום ובהתאם להוראות שיקבע השר; בעד שירות סינון הניתן לפי סעיף קטן זה לא יגבה ספק גישה לאינטרנט מהמנוי תשלום נוסף על התשלום שהוא גובה ממנו בעד שירות הגישה לאינטרנט; ואולם, החובה לספק שירות סינון כאמור לא תחול אם המנוי ביקש להימנע משירות זה, בדרך האמורה בסעיף קטן (ג). | | |
|  |  |  | (ג) הספק יודיע למנוי, לאחר שווידא כי המנוי אינו קטין, כי באפשרותו להימנע משירות הסינון באחת מהדרכים האלה: | | |
|  |  |  |  | (1) בהודעה בכתב או בעל-פה בעת ההתקשרות עם הספק; | |
|  |  |  |  | (2) בפנייה טלפונית למוקד שירות לקוחות של הספק; | |
|  |  |  |  | (3) באמצעות אתר האינטרנט של הספק;". | |

דברי הסבר

בעשור האחרון הפכה רשת האינטרנט את העולם לכפר גלובלי והיא מעניקה גישה למידע רב ומגוון. למידע הרב המוצג ברשת האינטרנט עשוי להיות פן חיובי, ובכלל זה קידום עניינים ותחומים רבים חיוביים כגון חינוך, מדע, טכנולוגיה, מסחר, כלכלה ועוד. ואולם, לצד אותו פן חיובי, לרשת האינטרנט גם צדדים ותכנים הנחשבים לשליליים דוגמת הימורים, אכזריות, פורנוגרפיה, פדופיליה ועוד, העלולים לפגוע ולהזיק לציבור הנחשף אליהם, ובעיקר לילדים.

בשנים האחרונות יש גידול ניכר במספר הדיווחים אודות קטינים שנפגעו מחשיפה לתכנים מיניים ופוגעניים ברשת האינטרנט. מאות מחקרים בארץ ובעולם מתעדים ובוחנים את הפגיעות השונות שנגרמות כתוצאה מהחשיפה לאותם תכנים ואת השפעותיהן לטווח הארוך.

בדיונים שהתקיימו בנושא עלה כי 60% מהילדים בישראל בגילאים תשע עד חמש-עשרה גולשים באתרים פורנוגרפיים. עוד עולה כי לכ-47% מהילדים בישראל באותם גילאים יש בחדרם הפרטי מחשב, שבאמצעותו הם גולשים באינטרנט, כך שהסכנה ליפול קורבן לפדופילים גדלה משמעותית בשל העדר פיקוח מצד ההורים.

כיום, חוק התקשורת (בזק ושידורים) והתקנות שהותקנו מכוחו על ידי שר התקשרות מחייבים את ספקי הגישה לאינטרנט ליידע את המנויים בדבר אתרים פוגעניים ותכנים פוגעניים באינטרנט וכן בדבר אפשרויות ההגנה מפניהם (כגון אפשרויות לסינון אתרים אותן מציע הספק למנויים), בין היתר באמצעות שליחת עלון בדואר ופרסום המידע באתר האינטרנט של הספק. על אף זאת, מנויים רבים כלל לא מודעים לקיומם של שירותי סינון אתרי אינטרנט.

על כן, מוצע להטיל על ספקי האינטרנט חובה לספק לכל המנויים, כברירת מחדל, שירות יעיל לסינון אתרים או תכנים שהוגדרו כ"פוגעניים", ללא תוספת תשלום.

הצעות חוק דומות בעיקרן הונחו על שולחן הכנסת השמונה-עשרה על ידי חברת הכנסת ליה שמטוב (פ/4457/18) ועל שולחן הכנסת התשע-עשרה על ידי חברי הכנסת אמנון כהן ואברהם מיכאלי (פ/1111/19; הוסרה מסדר היום ביום י"א בתמוז התשע"ג (19 ביוני 2013)).

---------------------------------

הוגשה ליו"ר הכנסת והסגנים

והונחה על שולחן הכנסת ביום

י' בחשוון התשע"ד – 14.10.13

1. ס"ח התשמ"ב, עמ' 218. [↑](#footnote-ref-2)